FI Euroopan unionin virallinen lehti L 291/4

KOMISSION DELEGOITU ASETUS (EU) N:o 1047/2014,

annettu 29 päivänä heinäkuuta 2014,

Euroopan parlamentin ja neuvoston asetuksen (EU) N:o 1308/2013 täydentämisestä siltä osin kuin on kyse jäsenvaltioiden laatimista kansallisen tai alueellisen tason strategioista koulumaitojärjestelmää varten

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 27 artiklan 1 kohdan b alakohdan,

sekä katsoo seuraavaa:

(1) Asetuksen (EU) N:o 1308/2013 26 artiklan 2 kohdassa säädetään, että jäsenvaltioiden, jotka haluavat osallistua koulumaitojärjestelmään, on 1 päivästä elokuuta 2015 alkaen laadittava kansallinen tai alueellinen strategia ennen ohjelman toimeenpanoa.

(2) Asetuksen (EU) N:o 1308/2013 26 artiklan 3 kohdassa edellytetään, että jäsenvaltioiden on strategioissaan laadittava luettelo ohjelmissaan tukikelpoisista maidoista ja maitotuotteista. Jotta koulumaitojärjestelmästä saataisiin tehokkaampi, jäsenvaltion strategian olisi myös sisällettävä muita keskeisiä tekijöitä, erityisesti lasten ikäryhmä ja jakelutiheys, järjestelmän alustavat menot ja myös tiedot siitä, annetaanko kansallista tukea, sekä järjestelyt järjestelmän tehokkuuden arvioimiseksi.

(3) Jos jäsenvaltio aikoo säätää liitännäistoimenpiteistä asetuksen (EU) N:o 1308/2013 26 artiklan 2 kohdan mukaisesti, sen olisi myös kuvattava kyseiset toimenpiteet strategiassaan.

(4) Olisi vahvistettava säännökset, jotka koskevat jäsenvaltioiden laatimia kansallisen tai alueellisen tason strategioita koulumaitojärjestelmää varten. Kyseisiä säännöksiä olisi sovellettava vuodesta 2015,

ON HYVÄKSYNYT TÄMÄN ASETUKSEN:

1 artikla

Strategia

1. Jäsenvaltioiden laatimat, asetuksen (EU) N:o 1308/2013 26 artiklan 2 kohdassa tarkoitetut strategiat koulumaitojärjestelmän täytäntöönpanoa varten on toimitettava komissiolle kunkin vuoden 1 päivään heinäkuuta mennessä.

2. Strategian on sisällettävä ainakin seuraavat tiedot:

a) hallinnollinen taso, jolla koulumaitojärjestelmää hallinnoidaan;

b) luettelo järjestelmään valituista maidosta ja maitotuotteista yksilöityinä CN-koodeineen, ja selvitys menettelystä, jolla toimitettavat tuotteet määrätään;

c) järjestelyt tuotteiden toimittamiseksi järjestelmässä, mukaan luettuna jakelun tiheys ja ajoitus sekä järjestelmän kattamat edunsaajat;

d) järjestelmän alustavat menot, mukaan luettuna tiedot siitä, annetaanko kansallista tukea asetuksen (EU) N:o 1308/2013 217 artiklan mukaisesti, sekä näiden mahdollisten tukien rahoitusjärjestelyistä;

e) järjestelyt, jotka otetaan käyttöön järjestelmän tehokkuuden arvioimiseksi.

3. Jos jäsenvaltiot päättävät ottaa käyttöön liitännäistoimenpiteitä koulumaitojärjestelmäänsä varten asetuksen (EU) N:o 1308/2013 26 artiklan 2 kohdan mukaisesti, niiden on kuvattava tällaiset toimenpiteet strategiassaan, mukaan luettuna näiden toimenpiteiden tavoitteet ja odotetut hyödyt ja niiden rahoitus.

2 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan vuodesta 2015.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä heinäkuuta 2014. Komission puolesta Puheenjohtaja José Manuel BARROSO

(1) EUVL L 347, 20.12.2013, s. 671.